Diari Oficial de la Generalitat Valenciana


Sumari del DOGV 5940, del 26-01-2009 (2009/547)

RESOLUCIÓ 16 de gener de 2009, de la presidenta de l'Institut de la Petita i Mitjana Indústria de la Generalitat Valenciana (IMPIVA), per la qual es convoquen ajudes dirigides a Instituts Tecnològics de la Xarxa IMPIVA per a l'exercici 2009.
-------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5940

Data del DOGV
:   26-01-2009

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2009/547


Data del document
:   16-01-2009

Organisme emissor
:   Institut de la Petita i Mitjana Indústria de la Generalitat Valenciana (IMPIVA)

Tipus de document
:   Resolució

Anàlisi jurídica

 Descriptors 

:   * innovació
    * recerca i desenvolupament
    * ajuda pública
    * projecte d'investigació
    * programa d'investigació
    * societat sense fins de lucre
    * suport econòmic
    * centre d'investigació
    * transferència de tecnologia

RESOLUCIÓ 16 de gener de 2009, de la presidenta de l'Institut de la Petita i Mitjana Indústria de la Generalitat Valenciana (IMPIVA), per la qual es convoquen ajudes dirigides a Instituts Tecnològics de la Xarxa IMPIVA per a l'exercici 2009. [2009/547]  
Els Programes Operatius del Fons Europeu de Desenvolupament Regional i del Fons Social Europeu de la Comunitat Valenciana 2007-2013 establixen com a objectius de caràcter general:  
- La millora de de la competitivitat regional a través de l'enfortiment de la I+D+i  
- La promoció de la productivitat i de la diversificació del teixit productiu  
- La protecció del medi ambient  
- La continuació del procés d'acumulació del capital humà, modificant les fonts del seu creixement, basant-ho més en la generació d'un ocupació més estable, de major qualitat i productivitat, més just des de la perspectiva de gènere, i facilitador de la integració social i territorial.  
De forma més concreta, la planificació estratègica que arrepleguen els Programes Operatius mencionats establix com a objectius específics:  
1. Desenvolupar l'economia del coneixement, per mitjà de l'enfortiment de la producció, transferència i difusió de la investigació científica així com el desenvolupament tecnològic i la innovació empresarial, promovent l'impacte sobre el sector privat.  
2. Potenciar el desenvolupament i innovació empresarial, per mitjà de l'enfortiment de la competitivitat del teixit productiu, posant en marxa actuacions que fomenten la innovació empresarial i la difusió i utilització de nous coneixements per les empreses, promovent la capacitat regional per a generar i absorbir noves tecnologies.  
3. Augmentar i millorar el capital humà invertint en ell i mantenint l'existent de manera que es contribuïsca a l'estabilitat en l'ocupació i a la millora de la seua qualitat i de la seua qualificació a través de la formació.  
La Xarxa d'Instituts Tecnològics de la Comunitat Valenciana constituïx una infraestructura de suport a la I+D+i empresarial que facilita, especialment a aquelles empreses de dimensió xicoteta i mitjana, la consecució d'objectius mencionats i la resolució de les debilitats que el diagnòstic prèviament desenvolupat per a l'elaboració dels Programes Operatius citats ha fet patent.  
La Generalitat abona el desenvolupament i funcionament de la Xarxa d'Instituts Tecnològics de la Comunitat Valenciana, articulada sobre una base de col·laboració entre l'IMPIVA, associacions d'empreses, Universitats i, si és el cas, també altres institucions. Es tracta d'organismes d'investigació entre els objectius primordials del qual es troba la investigació fonamental, industrial i el desenvolupament experimental, i la disseminació dels seus resultats per mitjà de la transferència de tecnologia, contribuint així de forma significativa a incrementar el compromís de la nostra economia amb la innovació.   
En coherència amb tot l'anterior i amb les línies estratègiques que sustenten el pressupost de la Conselleria d'Indústria, Comerç i Innovació per a l'exercici 2009, presentades davant de les Corts Valencianes, la present resolució respon a la voluntat d'impulsar aquelles actuacions de la Xarxa d'Instituts Tecnològics de la Comunitat Valenciana que, de forma més efectiva, contribuïsquen a la consecució dels objectius descrits.   
En virtut del que antecedix, i de conformitat amb el que disposa l'article 1.4 de l'Orde de la Conselleria d'Empresa, Universitat i Ciència de 12 de desembre de 2006, resolc:  
Article 1. Objecte i àmbit  
L'objecte de la present resolució és establir les bases reguladores i la convocatòria d'ajudes a Instituts Tecnològics de la Xarxa IMPIVA, d'acord amb el que disposa l'Orde de 12 de desembre de 2006 de la Conselleria d'Empresa, Universitat i Ciència, sobre concessió d'ajudes per l'Institut de la Petita i Mitjana Indústria de la Generalitat Valenciana (IMPIVA). Els programes aprovats en esta convocatòria són els que s'establixen en annex i s'enuncien a continuació:   
Programa de Foment de la Innovació en Instituts Tecnològics  
Programa d'I+D per a Instituts Tecnològics  
Article 2. Marc normatiu  
Les ajudes arreplegades en la present resolució es concediran d'acord amb el que establix:  
- L'Orde de 12 de desembre de 2006, de la Conselleria d'Empresa, Universitat i Ciència, sobre concessió d'ajudes per l'Institut de la Petiteta i Mitjana Indústria de la Generalitat Valenciana (IMPIVA).   
- La Llei 38/2003, de 17 de novembre, General de Subvencions, i disposicions de desplegament.  
- El Decret legislatiu de 26 juny de 1991, pel qual s'aprova el text refós de la Llei d'Hisenda Pública de la Generalitat Valenciana.  
- El Reglament CE NÚM. 1083 del Consell d'11 de juliol de 2006, pel qual s'establixen les disposicions generals relatives al Fons Europeu de Desenvolupament Regional, el Fons Social Europeu i el Fons de Cohesió i el Reglament CE NÚM. 1828/2006 que fixa les seues normes de desplegament i la resta de normativa sobre Fons Estructurals.  
- L'Orde EHA/524/2008, de 26 de febrer i l'Orde TET/2965/2008 de 14 d'octubre, per la qual s'aproven les normes sobre els gastos subvencionables dels programes operatius del Fons Europeu de Desenvolupament Regional i del Fons Social Europeu durant el període de programació 2007-2013.  
- La Decisió de la Comissió N 234/2007- Foment de la I+D+i - Espanya; C (2008) 3930, de conformitat amb el que disposen els articles 87 a 89 del Tractat de la Unió Europea.  
- Qualsevol altra normativa que per la matèria li fóra d'aplicació.  
Article 3. Dotació pressupostària   
L'import global màxim que es destinarà per a la concessió de les ajudes previstes en la present convocatòria, és de 59.054.138 euros, distribuït en la forma indicada a continuació:  
Programa de Foment de la Innovació en Instituts   
 Tecnològics 8.360.000 euros  
Programa d'I+D per a Instituts Tecnològics 53.543.354 euros  
A càrrec de les següents línies pressupostàries:  
O8698750 4.060.000 euros  
T6724000 14.942.952 euros  
Estos imports estan supeditats a la liquidació dels compromisos degudament adquirits procedents de convocatòries anteriors. En tot cas, es podrà incrementar el finançament com a conseqüència del traspàs d'altres convocatòries en què s'hagen resolt o deriven concessions o obligacions per un import inferior al gasto inicialment previst o d'una generació, ampliació o incorporació de crèdit. Aquestes modificacions del pressupost estimat seran publicades en el Diari Oficial de la Comunitat Valenciana.  
Les ajudes descrites seran cofinançades en un 50% a través dels següents programes operatius:  
- Programa Operatiu FEDER de la Comunitat Valenciana 2007-2013, en el marc dels següents eixos i temes prioritaris:  
Eix prioritari 1: Desenvolupament de l'Economia del Coneixement (I+D+i), Educació, Societat de la Informació i TIC; Tema prioritari 2: Infraestructures d'IDT i Centres de competència de tecnologia específica:  
· Programa d'I+D per a Instituts Tecnològics, Actuació 1: Projectes d'I+D pròpia.  
· Programa d'I+D per a Instituts Tecnològics, Actuació 3: Inversions en equipament per a activitats d'I+D pròpia.  
Eix prioritari 2: Desenvolupament i Innovació empresarial, Tema prioritari 6: Ajudes per a la promoció de productes i processos de producció respectuosos amb el medi ambient:  
· Programa de Foment de la Innovació, Actuació 4: Promoció Mediambiental.  
Eix prioritari 2: Desenvolupament i Innovació empresarial, Tema prioritari 9: Altres mesures destinades a fomentar la investigació i innovació i l'esperit empresarial en les PIME:  
· Programa de Foment de la Innovació en Instituts Tecnològics, Actuació 1: Gestió de la informació i el coneixement.  
· Programa de Foment de la Innovació en Instituts Tecnològics, Actuació 2: Participació en programes internacionals i iniciatives de cooperació per al desenvolupament de la I+D.  
· Programa de Foment de la Innovació en Instituts Tecnològics, Actuació 3: Accions innovadores.  
- Programa Operatiu FSE de la Comunitat Valenciana 2007-2013, en el marc del següent eix i tema prioritaris:  
Eix prioritari 3: Augment i millora del capital humà, Tema prioritari 74: Desenvolupament del potencial humà en l'àmbit de la investigació i la innovació, en particular, a través d'estudis de postgrau i formació d'investigadors, així com d'activitats en xarxa entre universitats, centres d'investigació i empreses:  
· Programa d'I+D per a Instituts Tecnològics, Actuació 2: Projectes d'alta especialització del personal investigador.  
· Programa de Foment de la Innovació en Instituts Tecnològics, Actuació 5: Formació del personal tècnic i investigador.   
Article 4. Beneficiaris  
1. Podran acollir-se a estes ajudes els Instituts Tecnològics de la Xarxa IMPIVA que ostenten la condició d'organisme d'investigació segons la definició del Marc Comunitari sobre Ajudes Estatals d'Investigació i Desenvolupament i Innovació (DOUE núm. C 323/1, de 30 de desembre de 2006).  
2. Els beneficiaris hauran de tindre la seua seu, delegació o establiment operatiu en la Comunitat Valenciana.   
3. Per a l'exercici de la seua activitat els beneficiaris hauran de disposar de les autoritzacions administratives preceptives, trobar-se inscrits en els registres públics pertinents, i complir amb qualssevol altres requisits exigits per les disposicions aplicables.  
4. En especial, els beneficiaris hauran de trobar-se al corrent en el compliment de la Llei 2/2006, de 5 de maig, de Prevenció de la Contaminació i Qualitat Ambiental, de la Llei 13/1982, de 7 d'abril, d'integració social dels minusvàlids, de la Llei Orgànica 3/2007, de 22 de març, per a la Igualtat efectiva de dones i hòmens, i de la Llei 9/2003, de 2 d'abril, per a la Igualtat entre Dones i Hòmens.  
5. En el cas que l'Institut Tecnològic duga a terme junt amb les activitats primàries de caràcter no econòmic (recolzables per la present convocatòria), activitats econòmiques, este vindrà obligat en compliment de les disposicions del Marc Comunitari d'I+D+i mencionat en l'apartat 1 d'este article, a distingir amb claredat entre ambdós tipus d'activitats, a separar clarament el seu finançament i a imputar els costos correctament a una o a una altra activitat.  
6. No podran obtindre la condició de beneficiaris els sol·licitants en què concórrega alguna de les circumstàncies previstes en l'article 13 de la Llei 38/2003, de 17 de novembre, General de Subvencions.  
7. Les condicions per a ser beneficiari hauran de mantindre's com a mínim fins al moment del pagament de la subvenció.  
Article 5. Requisits generals dels projectes   
Els projectes objecte d'ajuda hauran de:  
- Realitzar-se en el territori de la Comunitat Valenciana.  
- Reunir les especificitats i requisits tècnics arreplegats en l'annex.  
- Executar-se en el marc d'un desenvolupament sostenible i de foment de la protecció i millora del medi ambient i comptar, quan siga cofinançat per FEDER, amb un certificat que declare la no afecció del projecte a la denominada 'Xarxa Natura', espai físic d'especial protecció mediambiental configurat així per la Unió Europea. L'obtenció d'aquest certificat es gestionarà per l'IMPIVA.  
Per un altre costat hauran de respectar-se els principis següents:  
- Un mateix projecte no podrà rebre simultàniament ajuda del Fons Europeu de Desenvolupament Regional (FEDER) i del Fons Social Europeu (FSE).  
El projecte subvencionat no haurà d'experimentar abans de transcorreguts cinc anys des del seu terme una modificació substancial, entenent per esta aquella que afecte la seua naturalesa o a les seues condicions d'execució, o que atorgue avantatges indeguts a una empresa o a un organisme, o bé que es derive d'un canvi en la naturalesa de la propietat d'una infraestructura o del cessament d'una activitat productiva.  
- Així mateix no haurà de vulnerar en cap cas el principi de no discriminació per raó de sexe, raça, origen ètnic, religió, conviccions, minusvalideses, edat o orientació sexual, facilitant, o almenys no impedint, l'accessibilitat per a les persones discapacitades.  
Article 6. Sol·licitud de l'ajuda  
6.1. Sol·licitud normalitzada  
Els sol·licitants hauran de presentar una sol·licitud normalitzada que s'omplirà utilitzant el programa informàtic que es pot descarregar des de l'adreça d'Internet de l'IMPIVA: http://www.impiva.es, o que es posarà a disposició dels sol·licitants en qualsevol de les seus de l'IMPIVA que s'indiquen en l'apartat 6.4.  
6.2. Documentació que ha d'acompanyar a la sol·licitud normalitzada.  
6.2.1. Memòria tècnica del projecte, segons model que pot obtindre's descarregant-ho de l'adreça d'Internet de l'IMPIVA: http://www.impiva.es.  
6.2.2. Documentació relativa a la personalitat jurídica del sol·licitant: estatuts vigents i poder de representació del firmant de la sol·licitud, o acta de nomenament o apoderament. No serà necessària la presentació d'esta documentació si ja obra en poder de l'IMPIVA i es manté vigent, aportant a este efecte declaració de vigència segons model disponible en l'adreça d'Internet de l'IMPIVA: http://www.impiva.es.  
6.2.3. La presentació de la sol·licitud comporta l'autorització a l'IMPIVA, excepte manifestació en contra pel sol·licitant, per a demanar els certificats a emetre per l'Agència Estatal de l'administració Tributària, per la Unitat recaptadora de la Hisenda Pública Valenciana i per la Tresoreria General de la Seguretat Social, en els quals s'acredite que el sol·licitant es troba al corrent en les seues obligacions amb aquestes administracions. En qualsevol cas l'IMPIVA podrà requerir directament al sol·licitant en el cas que la informació obtinguda presente alguna incidència.   
6.2.4. Si la sol·licitud aportada fóra incompleta o presentara errors esmenables es requerirà a l'interessat perquè en el termini de 10 dies esmene la falta o acompanye els documents preceptius, amb advertència que si no ho fera se li tindrà per desistit de la seua sol·licitud.   
6.2.5. Els requeriments a què es fa referència en este article, així com qualsevol altre que poguera realitzar-se per l'IMPIVA podrà efectuar-se per fax o per correu electrònic al número de fax o a la direcció indicada pel sol·licitant en la sol·licitud, sempre que quede constància de la recepció per aquell.  
6.3. Termini de presentació de sol·licituds  
El termini de presentació de sol·licituds comença el dia de publicació de la present resolució en el DOCV i finalitzarà transcorreguts 27 dies hàbils comptats a partir del dia següent al de la seua publicació en el DOCV. En tot cas, quan el dia concret de finalització del termini fóra dissabte o inhàbil en el municipi en què residira l'interessat o en la seu de l'IMPIVA, es considerarà inhàbil a tots els efectes prorrogant-se al primer dia hàbil següent.  
6.4. Lloc de presentació de sol·licituds   
6.4.1. Les sol·licituds i la documentació annexa podran presentar-se en qualsevol de les seus de l'IMPIVA indicades a continuació en horari de 9.00 a 14.00 hores de dilluns a divendres, i de 17.00 a 19.00 hores, de dilluns a dijous. Les sol·licituds podran presentar-se en:  
- IMPIVA Alacant-oficina PROP: C/Churruca, 29, 03294 Alacant.  
- IMPIVA Castelló-oficina PROP: Av. Germans Bou, 47. 12588 Castelló de la Plana.  
- IMPIVA València: Plaça de l'Ajuntament, 6. 46417 València.  
6.4.2. També podran presentar-se en les formes previstes en l'article 38.4. de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
En el cas que s'optara per presentar la sol·licitud en una Oficina de Correus, haurà de fer-se en sobre obert perquè siga datada i segellada per l'Oficina de Correus abans de ser certificada.  
Article 7. Instrucció i avaluació de sol·licituds  
1. L'òrgan instructor del procediment de concessió d'ajudes serà l'Àrea de Xarxes d'Innovació i Tecnologia de l'IMPIVA a través del Departament de Centres d'Innovació i Tecnologia.  
2. Les ajudes es concediran davall el règim de concurrència competitiva, per mitjà d'una comparació de les sol·licituds presentades a les quals s'aplicaran els criteris de valoració fixats en cada Programa i s'establirà una prelació segons la puntuació obtinguda respectant els límits pressupostaris disponibles.   
3. L'òrgan instructor verificarà de cada sol·licitant i dels projectes presentats el compliment dels requisits exigits en la convocatòria, i en cas de resultar positiu procedirà a l'anàlisi dels projectes i a l'aplicació dels criteris de valoració.  
4. Prèviament a l'aplicació dels criteris de valoració, i a fi de potenciar l'èxit dels objectius de la present convocatòria, l'IMPIVA podrà traslladar les sol·licituds a altres Programes o convocatòries d'ajudes per la seua major idoneïtat.  
5. D'acord amb els criteris de valoració que s'establixen respectivament en cada un dels Programes, tindran preferència en l'adjudicació en cas d'empat els projectes presentats i/o dirigits a aquelles entitats que acrediten ocupar un percentatge de treballadors discapacitats superior respecte a la plantilla que tenien amb anterioritat a la present convocatòria, i en general aquells que reunisquen els requisits previstos en la Llei 11/2003, de 10 d'abril, sobre l'estatut de les persones amb discapacitat de la Comunitat Valenciana.  
Article 8. Concessió de les ajudes  
Després dels actes d'instrucció i l'aplicació dels criteris de valoració realitzats per l'òrgan instructor, els projectes seran sotmesos a una Comissió que, després de les deliberacions oportunes, elevarà proposta de concessió a la presidenta de l'IMPIVA. La Comissió estarà composta pel personal de l'IMPIVA que s'indica a continuació:  
- President: El director general de l'IMPIVA  
- El director d'Innovació i Competitivitat  
- El director d'Infraestructures Tecnològiques i Servicis  
- El cap de l'Àrea de Xarxes d'Innovació i Tecnologia  
- El cap del Departament de Centres d'Innovació i Tecnologia   
- La cap de l'Àrea de Gestió  
- El cap de l'Àrea d'Organització i Sistemes  
- Un tècnic de l'Àrea de Gestió que actuarà com a secretari  
La Comissió adaptarà el seu funcionament al que establix la convocatòria, i de manera subsidiària, a les regles contingudes en el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.   
La presidenta de l'IMPIVA resoldrà sobre l'adjudicació de les ajudes mitjançant una resolució, que fixa expressament la quantia, i incorpora, si és el cas, les condicions i obligacions a què haja de subjectar-se el beneficiari.   
La resolució dictada per la presidenta, posarà fi a la via administrativa i el seu contingut serà notificat de forma individualitzada a cada interessat. Les subvencions concedides seran publicades en el Diari Oficial de la Comunitat Valenciana (DOCV) amb expressió del Programa i crèdit pressupostari a què s'imputen, beneficiari, quantitat concedida i finalitat o finalitats de la subvenció. Així mateix els beneficiaris seran inclosos en una relació de beneficiaris de Fons Estructurals en compliment de la normativa sobre publicitat de tals fons.   
D'acord amb el que preveu la Llei d'Hisenda Pública de la Generalitat Valenciana, si l'ajuda supera el milió d'euros per perceptor serà necessària l'autorització del Consell; si supera la quantia de 250.000 euros es donarà compte a este mateix òrgan.   
La resolució de concessió podrà incloure una relació ordenada de totes les sol·licituds que no hagen sigut estimades per sobrepassar-se la quantia màxima del crèdit fixat en la convocatòria, amb indicació de la puntuació obtinguda per cada una d'elles, perquè en cas d'augment per generació pressupostari o alliberament de crèdit, puguen ser ateses per orde de puntuació.   
Article 9. Obligacions dels beneficiaris  
Constituïxen obligacions essencials del beneficiari realitzar el projecte, acreditar la seua realització davant de l'IMPIVA així com complir les condicions i resta d'obligacions en la forma descrita a continuació:   
a) Realització del projecte:  
- El beneficiari haurà de realitzar el projecte objecte de la subvenció en la forma descrita en la memòria presentada junt amb la sol·licitud normalitzada i de manera que es complisca la finalitat del programa d'ajudes, respectant els costos subvencionables indicats en la notificació de concessió d'ajuda i pels imports que en ella s'especifiquen. Si s'hagueren produït canvis respecte al projecte inicial haurà de comunicar-ho necessàriament a l'IMPIVA per a la seua aprovació.  
b) Justificació de la realització del projecte.  
b.1) El beneficiari haurà d'acreditar la realització del projecte presentant davant de l'IMPIVA la documentació exigida en les «Instruccions de justificació» aprovades per resolució del director general de l'IMPIVA que seran publicades en l'adreça d'Internet de l'IMPIVA: http://www.impiva.es, i en la forma en elles indicada. La data límit per a la presentació de la documentació acreditativa de realització del projecte serà el 15 de gener de 2010, llevat que s'establisca una posterior en la notificació de concessió.  
b.2) La documentació justificativa constarà necessàriament de:   
- Una memòria d'actuació justificativa del compliment de les condicions imposades en la concessió de la subvenció, amb indicació de les activitats realitzades i dels resultats obtinguts.  
- Una memòria econòmica justificativa del cost de les activitats realitzades, que contindrà:  
· Una relació de gastos i inversions de l'activitat.  
· Justificants de gasto i pagament incorreguts en la realització del projecte acompanyats d'informe d'auditor o empresa inscrita en el ROAC (Registre Oficial d'Auditors de Comptes) d'acord amb l'Orde EHA/1434/2007, de 17 de maig, per la qual s'aprova la norma d'actuació dels treballs de revisió de cuentas justificatives de subvencions en l'àmbit del sector públic estatal (BOE núm. 125, de 25 de maig de 2007).  
· Documentació acreditativa del compliment de les condicions i obligacions.  
· Una altra documentació complementària definida en les instruccions.  
b.2.1) Es consideren justificants de gasto les factures i documents de valor probatori equivalent. La justificació dels gastos de personal es durà a terme per mitjà de l'aportació de les nòmines dels treballadors afectats el desenvolupament del projecte, els TC's de cotització a la Seguretat Social a càrrec de l'empresa i els certificats de retencions on s'acredite l'ingrés de les retencions a favor de la Hisenda Pública.  
b.2.2.) Només seran tinguts en compte els justificants de gastos compresos entre l'1 de gener i el 31 de desembre de 2009, i els justificants de pagament compresos entre l'1 de gener de 2009 i el 15 de gener de 2010 o data límit de justificació.   
b.2.3) El beneficiari haurà d'aportar com a mínim un 60% de justificants de gasto del projecte. La presentació d'un percentatge menor donarà lloc a la revocació de la subvenció, si bé excepcionalment podrà admetre's sempre que medie causa justificada acceptada expressament per l'IMPIVA.  
Es podrà admetre fins a un 30% de disminució en la justificació en cada cost subvencionable, compensable amb increments en altres costos dels previstos en la notificació de concessió, sempre que no s'altere la naturalesa del projecte i que no s'incremente en més d'un 30% un cost subvencionable excepte autorització prèvia i expressa de l'IMPIVA.  
b.2.4) A efectes de justificació es considerarà que el gasto subvencionat s'ha realitzat sempre que haja sigut totalment pagat en la data límit de justificació.   
b.2.5) Els pagaments només s'admetran si estan realitzats a través d'entitat financera, i la seua justificació es realitzarà per mitjà de la presentació de còpia de l'extracte bancari que acredite l'eixida efectiva dels fons junt amb còpia de la transferència o del xec nominatiu.  
b.2.6) Quan l'import del gasto subvencionable supere la quantia de 30.000 euros en el supòsit de cost per execució d'obra, o de 12.000 euros en el supòsit de subministrament de béns o prestació de servicis per empreses de consultoria o assistència tècnica, el beneficiari haurà d'aportar també justificació d'haver sol·licitat com a mínim tres ofertes de diferents proveïdors, llevat que per les especials característiques dels gastos subvencionables no existisca en el mercat suficient nombre d'entitats que ho subministren o presten, i així es faça constar en un informe. L'elecció entre les ofertes presentades haurà de recaure en la més econòmica, justificant en un informe l'elecció en un altre sentit.   
La no presentació dels informes a què fa referència el paràgraf anterior, o la seua insuficiència, podrà donar lloc a la no consideració del cost subvencionable, o a una minoració o revocació de l'ajuda concedida, sense perjuí de la facultat de l'IMPIVA de demanar, a càrrec del beneficiari, una taxació pericial del bé subvencionat i recalcular en funció d'esta la subvenció concedida.  
b.2.7) No s'acceptaran com a justificants de realització del projecte les factures derivades de la contractació amb empreses o entitats vinculades al beneficiari de l'ajuda, excepte justificació expressa que haurà de ser aprovada per l'IMPIVA. S'entén per empreses o entitats vinculades aquelles en què el beneficiari o un soci o grup de socis puga exercir, directament o indirectament, una influència dominant, o aquelles que puguen exercir-la sobre ell o que, de la mateixa manera que el beneficiari, estiguen sotmeses a la influència dominant d'una altra empresa o entitat per raó de propietat, participació financera o normes que la regulen. Es presumirà que hi ha influència dominant quan una empresa, entitat, persona física o grup d'estes, directament o indirectament, amb relació a una altra, estiga en possessió del menys un 25% del capital subscrit, un 25% dels vots inherents a les participacions emeses per l'empresa o entitat, o puga designar almenys el 25% dels membres de l'òrgan d'administració, direcció o control de l'empresa, i en tot cas en els supòsits previstos en l'article 68.2 del Reglament de la Llei General de Subvencions, aprovat per Reial Decret 887/2006, de 21 de juny.  
c) Altres obligacions  
c.1) Cal inserir en el material divulgatiu relacionat amb la difusió del projecte el logotip d'IMPIVA disponible en http://www.impiva.es, i en general complir amb les obligacions relatives a la publicitat comunitària indicades en l'article següent.  
c.2) S'ha de complir amb les seues obligacions fiscals i amb la Seguretat Social de manera que quede acreditada esta circumstància en el moment previ a l'atorgament de l'ajuda en els termes establits en la normativa vigent en la matèria, i a l'acreditació de la seua personalitat jurídica referida al moment de la sol·licitud de l'ajuda. Quan l'ajuda s'atorgue a una societat en constitució en cap cas s'abonarà el seu import abans que la societat estiga constituïda i inscrita en el registre corresponent, per a l'acreditació del qual es fixarà un termini.  
c.3) És necessari conservar els documents justificatius de la realització del projecte, i els relacionats amb els gastos i pagaments i amb les auditories corresponents durant un termini de quinze anys o durant un termini major mentres puguen ser objecte de comprovació i control. Es conservaran els originals dels documents -o còpies certificades conformes amb els originals- sobre suports de dades generalment acceptats.   
c.4) Cal disposar de llibres comptables i registres diligenciats i la resta de documents degudament auditats en els termes exigits per la legislació mercantil, així com els estats comptables.  
c.5) S'ha d'actualitzar qualsevol documentació presentada que haguera patit alguna modificació.   
c.6) Cal respondre de la veracitat dels documents aportats i en general de la informació facilitada.  
c.7) Cal facilitar a l'IMPIVA la informació relativa a indicadors financers, de producció i resultats, que permeten mesurar l'avanç enfront de la situació de partida descrita pel beneficiari en la memòria del projecte com a conseqüència de la seua execució.  
c.8) És menester comunicar altres ajudes públiques o privades que haguera obtingut o sol·licitat per als mateixos costos. En cas de concurrència amb altres ajudes, la seua suma no podrà superar el cost de realització del projecte, de manera que es respecten les normes sobre acumulació d'ajudes arreplegades en la normativa de competència sobre ajudes estatals.  
c.9) És necessari complir amb totes les obligacions que s'establixen en la normativa d'aplicació especificada en l'article 2 d'esta resolució.  
Article 10. Publicitat comunitària. Obligacions  
El beneficiari haurà així mateix de publicitar que l'ajuda obtinguda està cofinançada pel Fons estructural FEDER o FSE - segons s'indique en la notificació de concessió d'ajuda- a través de:   
- La identificació d'aquells béns tangibles i documentació relacionats amb la subvenció amb els adhesius que li seran facilitats junt amb la notificació de concessió de l'ajuda.   
- La inclusió del logotip FEDER o FSE -segons corresponga- en qualsevol document relatiu al projecte o activitat subvencionada, que es podrà descarregar de http://www.impiva.es  
Quan la subvenció total del projecte supere els 500.000 euros i consistisca en la compra d'un objecte físic, en el finançament d'una infraestructura o en treballs de construcció haurà de col·locar, a més, una placa explicativa permanent, visible i de grans mides, en un termini màxim de sis mesos a partir de la conclusió del projecte. En la placa s'indicarà el tipus i el nom del projecte. A més, ocupant com a mínim el 25% de la placa, s'inclourà:  
- L'emblema de la Unió Europea  
- La referència al fons en qüestió: Fons Europeu de Desenvolupament Regional  
- La declaració «Una manera de fer Europa»  
Quan la subvenció total del projecte supere els 500.000 euros i consistisca en el finançament d'una infraestructura o en treballs de construcció, s'haurà de col·locar, a més, un cartell durant l'execució del projecte, en el seu enclavament, en el que s'indicarà, ocupant com a mínim el 25% de la placa:   
- L'emblema de la Unió Europea  
- La referència al fons en qüestió: Fons Europeu de Desenvolupament Regional  
- La declaració «Una manera de fer Europa»  
Una vegada conclòs el projecte, se substituirà el cartell per la placa explicativa permanent.   
Article 11. Pagament de les ajudes  
Es procedirà al pagament de l'ajuda una vegada el beneficiari haja executat el projecte i sempre que haja complit les obligacions exigibles.   
De conformitat amb el que establix la Llei de Pressupostos de la Generalitat per al 2009, l'IMPIVA podrà anticipar el pagament del 100 per cent de l'ajuda prèvia presentació pel beneficiari d'aval bancari per la quantia anticipada, excepte quan el beneficiari siga una entitat inscrita com a Centre d'Innovació i Tecnologia en el registre regulat pel Reial Decret 2609/1996, de 20 de desembre, si bé en este supòsit podrà exigir-se la presentació d'un informe d'auditoria elaborat per auditor o empresa auditora externa inscrita en el Registre Oficial d'Auditors de Comptes. L'aval haurà de constituir-se d'acord amb la normativa vigent, en els Servicis Territorials de la Conselleria d'Economia, Hisenda i Ocupació de la Generalitat.   
Article 12. Entitats col·laboradores i assistència tècnica  
L'IMPIVA podrà subscriure convenis o contractes amb entitats perquè, actuant en nom seu i pel seu compte, entreguen i distribuïsquen els fons als beneficiaris o col·laboren en la gestió de les ajudes convocades, o bé perquè li assistisquen en determinades funcions auxiliars a la gestió dels expedients.  
Article 13. Control i Verificació  
Tant el beneficiari com els tercers relacionats amb l'objecte de la subvenció, hauran de sotmetre's a les actuacions de comprovació, verificació i control financer de l'activitat subvencionada, efectuades tant per l'IMPIVA com per qualsevol òrgan de la Unió Europea i els seus representants autoritzats de l'administració Central de l'Estat i de la Generalitat, facilitant en tot moment tanta informació com se li sol·licite en l'exercici d'estes actuacions, i en especial posant a disposició la totalitat de documents necessaris per a una pista d'auditoria adequada.  
Les verificacions abordaran els aspectes administratius, financers, tècnics i físics de les operacions, segons corresponga, i hauran d'incloure en tot cas els procediments següents:  
- Verificacions administratives de tots els projectes aprovats.  
- Verificacions sobre el terreny de determinats projectes, la mostra del qual, s'obtindrà a partir d'un mètode de mostratge aleatori. Els paràmetres tècnics de la mostra es determinaran de conformitat amb l'annex IV del Reglament (CE) 1828/2006.  
Article 14. Minoració i revocació de l'ajuda. Reintegrament  
L'incompliment pel beneficiari de qualsevol de les obligacions establides en esta resolució podrà donar lloc a la minoració o a la revocació de l'ajuda en funció de les circumstàncies ocorregudes i de la seua valoració. En el cas que l'ajuda haguera sigut ja pagada, el beneficiari haurà de procedir al reintegrament de la quantitat percebuda junt amb els interessos de demora des del moment del pagament de la subvenció en la forma prevista en la legislació sobre subvencions. De conformitat amb esta normativa, l'incompliment de l'obligació de reintegrament tindrà entre altres efectes la impossibilitat de ser beneficiari en successives convocatòries, sempre que es trobe en període executiu.   
DISPOSICIÓ FINAL  
Es faculta el director general de l'IMPIVA per a dictar les resolucions necessàries per al desenvolupament, eficàcia i execució de la present convocatòria.  
València, 16 de gener de 2009.- La presidenta de l'IMPIVA: Belén Juste Picón.  
ANNEX   
Programa de Foment de la Innovació en Instituts Tecnològics  
Objectius  
- Millorar el capital organitzatiu i la innovació empresarial.  
- Promoure el desenvolupament de productes i processos respectuosos amb el medi ambient.  
- Millorar el capital humà disponible per a la investigació i la innovació.  
Per a això, es potenciarà la capacitat d'actuació dels Instituts Tecnològics de la Xarxa IMPIVA per mitjà del finançament de línies d'activitat innovadores en les seues àrees d'actuació específiques, que vinculen coneixement i tecnologia amb l'aprofitament d'oportunitats de mercat per a processos, productes i servicis innovadors per a les empreses de la Comunitat Valenciana  
Així mateix, s'impulsarà el desenvolupament d'una I+D competitiva que fomente les activitats col·lectives dels Instituts Tecnològics de la Xarxa IMPIVA en transferència de tecnologia, la difusió d'innovacions cap als sectors productius valencians i la divulgació entre les empreses de bones pràctiques en el consum d'energia i la gestió mediambiental.   
Finalment, s'afavorirà igualment la qualificació dels tècnics dels Instituts Tecnològics de la Xarxa IMPIVA a través d'activitats de formació interna de caràcter especialitzat.  
Actuacions recolzables  
Es recolzaran línies d'activitat dirigides a solucionar les deficiències del mercat que limiten els processos d'innovació. Estes línies comportaran nivells de risc que les empreses no poden assumir per si mateixes, al mateix temps que no falsejaran el mercat ni la competència i permetran una major eficiència en l'aplicació de les polítiques públiques de millora de competitivitat en les empreses.  
Totes les ajudes previstes en este programa s'apliquen a activitats primàries de caràcter no econòmic mampreses pels Instituts Tecnològics, és a dir, que no consistixen en l'oferta de béns i servicis en cap mercat.  
Actuació 1. Gestió de la informació i del coneixement  
Es proporcionarà ajuda per al desenvolupament d'activitats i la preparació de ferramentes destinades a facilitar la gestió i la transferència de coneixements en els Instituts Tecnològics.  
Actuació 2. Participació en programes internacionals i iniciatives de cooperació per al desenvolupament de la I+D  
Es proporcionarà ajuda per a la participació dels Instituts Tecnològics en programes internacionals i iniciatives de cooperació per al desenvolupament de la I+D, a fi de:  
- Incrementar la seua presència en fòrums i grups, xarxes i plataformes d'àmbit europeu.  
- Consolidar la seua reputació com a centres d'excel·lència.  
- Promocionar la innovació i el desenvolupament tecnològic de les PIME.  
- Llançar i consolidar les plataformes tecnològiques europees.  
Actuació 3. Accions innovadores  
Es recolzaran les següents accions innovadores dels Instituts Tecnològics en els seus àmbits d'activitat:  
- Participació en comités tècnics.  
- Accions de prospecció per a la identificació de les necessitats d'innovació de les empreses a fi d'orientar posteriorment les activitats d'I+D.  
Actuació 4. Promoció mediambiental  
Accions d'informació sobre prevenció del canvi climàtic, rendiment energètic i bones pràctiques mediambientals sobre la base de les activitats d'I+D realitzades en estos àmbits d'activitat.  
Actuació 5. Formació del personal tècnic i investigador  
Es recolzaran activitats formatives, participació en congressos, seminaris, o estades per a la qualificació i actualització del personal tècnic i investigador en plantilla de l'Institut Tecnològic, sempre que estiguen vinculades a les línies d'investigació i activitat actuals o potencials. Podran recolzar-se també activitats formatives co-organitzades amb altres instituts o centres d'investigació que resulten d'interés, i que per la seua temàtica, siguen transversals a estos i fomenten la seua cooperació. Així mateix, amb l'objectiu d'elevar el nivell d'excel·lència de l'Institut Tecnològic, es recolzarà el desenvolupament de tesis doctorals del seu personal científic i tècnic en plantilla vinculat a les línies d'investigació de l'Institut per mitjà del suport del cost laboral dels doctorands.  
Queden expressament excloses d'esta actuació les accions següents:  
- Accions dirigides a la qualificació del personal investigador per a la prestació de servicis de caràcter econòmic a les empreses.  
- Accions de formació en tècniques instrumentals o coneixements de caràcter general o no específicament vinculats amb l'àmbit d'activitat de l'Institut Tecnològic.  
- Accions consistents en l'assistència a fires o certàmens amb caràcter comercial.  
- Accions d'intercanvi d'experiències, busca de socis o cooperació entre entitats.  
- Accions d'informació sobre convocatòries d'ajudes i/o subvencions.  
Les activitats proposades es presentaran per orde de prioritat.  
Tipus d'ajuda i Intensitat  
Subvenció a fons perdut per a totes les actuacions del programa. La intensitat de les ajudes podrà arribar fins al 100% dels costos subvencionables del projecte.  
Criteris de valoració  
Atendran a la següent classificació i ponderació:  
A. Qualitat del projecte: 40 punts.  
A1. Definició del projecte, grau d'innovació i concreció dels objectius a aconseguir. 14 punts.  
A2. Adequació de les activitats a desenvolupar i aplicabilitat dels resultats previstos a les necessitats de les empreses de la Comunitat Valenciana. 10 punts.  
A3. Contribució del projecte al posicionament de l'Institut en l'espai nacional i europeu d'I+D en determinades àrees tecnològiques. 10 punts.  
A4. Formalització de línies de cooperació entre Organismes d'Investigació per al desenvolupament dels projectes. 6 punts.  
K. Viabilitat tècnica i economicofinancera: 20 punts.  
K1. Coherència del pressupost del projecte i els recursos necessaris amb els objectius a aconseguir. 10 punts.  
K2. Pla de treball i seqüenciació de tasques i pressupost d'execució. 10 punts.  
C. Característiques del sol·licitant: 20 punts.  
C1. Orientació de les línies d'activitat en innovació de l'Institut Tecnològic cap a les necessitats de les empreses de la Comunitat Valenciana. 10 punts.  
C2. Evolució dels indicadors de gestió, amb especial atenció que mesuren la capacitat de l'Institut per a desenvolupar activitats per al foment de la innovació, i d'impacte sobre la millora competitiva en les empreses de la Comunitat Valenciana. 10 punts.  
L. Aspectes socioeconòmics: 20 punts.  
Per a les actuacions 1, 2, 3 i 5:  
L1. Oportunitat que per al teixit empresarial dels sectors d'activitat de l'Institut representa l'aplicació i difusió dels resultats esperats del projecte. 8 punts.  
L2. Contribució del projecte a la sensibilització entre les empreses sobre l'adopció de mesures per a evitar el canvi climàtic, així com el desenvolupament de bones pràctiques en gestió mediambiental (reducció de consums d'energia, aigua i altres recursos naturals; reducció de residus, abocaments i emissions; reducció de la contaminació i de l'efecte hivernacle). 6 punts.  
L3. Sol·licituds presentades per entitats que hagen superat en la seua plantilla respecte a l'any anterior els mínims exigits per la normativa sobre integració laboral de discapacitats o que compten amb un pla d'igualtat d'oportunitats entre dones i hòmens quan no els siga exigible, per entitats amb ubicació en zones geogràfiques d'interés preferent, o amb projectes que suposen increment de l'ocupació. 6 punts.  
Per a l'actuació 4: Es valorarà l'apartat L1 amb 12 punts i el L3 amb 8 punts. L'apartat L2 no es tindrà en compte atés que, pel caràcter de l'actuació, tots els projectes han de realitzar esta contribució per a poder ser considerats.  
Costos subvencionables  
01. Servicis externs.  
Per a les Actuacions 1 a 4, gastos en servicis externs que no poden ser desenvolupats per l'Institut Tecnològic i que són necessaris per a l'eficient desenvolupament del projecte.  
En el cas de l'Actuació 5, gastos de contractació d'accions formatives per al personal propi (participació en cursos, jornades, seminaris o congressos).  
02. Gastos corrents.  
Per a les Actuacions 1 a 4, costos indirectes consistents en gastos generals de funcionament i de personal propi de gestió i administració que estiguen basats en costos reals imputables a la realització del projecte d'acord als principis i normes de comptabilitat generalment admesos. El càlcul es documentarà adequadament sobre la base d'un informe tècnic motivat sobre el mètode d'imputació utilitzat abans de la primera declaració de gastos en què s'incloguen. En tot cas, la suma d'estos no superarà el 25% dels costos directament imputables al projecte.   
En el cas de l'Actuació 5, no es contemplen els gastos corrents.  
03. Recursos humans (personal propi).  
Per a les actuacions 1 a 4, gastos de personal propi tècnic i científic pertanyent a l'Institut Tecnològic, que podrà ser imputat en la seua totalitat quan es dedique íntegrament al projecte i necessàriament al desenvolupament d'activitats no econòmiques en l'entitat, o bé parcialment en funció de la seua dedicació horària al mateix respecte al total d'hores treballades.  
En el cas de l'Actuació 5, costos laborals del doctorand amb un màxim de 30 euros/hora i 850 hores/any, incloent salaris, càrregues socials, dietes i compensacions incloses en nòmina com a complements per desplaçament. Els complements per desplaçament no podran superar els límits màxims admesos com a assignacions per a gastos de locomoció i gastos normals d'estada que queden exceptuats de tributació (Reial Decret 439/2007, article 9, lletra A, números 1, 2 i 3 a).   
07. Altres.  
Altres gastos directament relacionats amb el projecte i degudament justificats. Es podran incloure, entre altres, gastos en matèria de propietat industrial, adquisició de coneixements tècnics i materials necessaris per al desenvolupament del projecte o la difusió dels seus resultats, així com altres gastos relacionats. Així mateix, gastos de viatges interurbans i allotjament necessaris corresponents al personal en plantilla del beneficiari participant en les activitats del projecte. S'exclouen els gastos de manutenció no inclosos com a cost laboral. Es considerarà subvencionable el cost de la realització d'informes d'auditoria sobre les cuentas justificatives del gasto.  
Programa d'I+D per a Instituts Tecnològics  
Objectius  
- Crear i desenvolupar infraestructures cientificotècniques que faciliten la transferència de resultats a les empreses,  
- Millorar el capital humà disponible per a la investigació i la innovació.  
Per a aconseguir-los es finançaran les línies estratègiques d'investigació dels Instituts Tecnològics en les seues àrees d'actuació pròpies i la millora en la dotació d'equipament per al desenvolupament d'estes línies.  
Així mateix, es potenciarà la generació i transferència de tecnologies que responguen a les necessitats de les empreses de la Comunitat Valenciana, i s'afavorirà la incorporació en estes d'elements d'innovació en productes, processos o servicis, per mitjà del desenvolupament d'accions de caràcter prospectiu i d'especialització en centres nacionals i internacionals de referència, amb la posada en valor dels coneixements residents en la comunitat cientificotecnològica i l'articulació del Sistema Valencià de Ciència, Tecnologia i Empresa.  
Actuacions recolzables  
Es recolzaran projectes d'I+D pròpia i precompetitiva, accions d'especialització del personal investigador, així com inversions en equipament d'I+D, que estiguen integrats en les línies estratègiques d'investigació dels Instituts Tecnològics els resultats previstos i la seua la seua transferència posterior puguen resultar d'interés per a la millora de processos, productes i servicis en col·lectius d'empreses de la Comunitat Valenciana.  
Totes les ajudes previstes en este programa s'apliquen a activitats primàries de caràcter no econòmic mampreses pels Instituts Tecnològics, és a dir, que no consistisquen en l'oferta de béns i servicis en cap mercat.  
Els resultats dels projectes hauran de ser objecte d'una àmplia difusió.  
Actuació 1. Projectes d'I+D pròpia  
Es recolzaran projectes d'I+D pròpia desenvolupats per l'Institut Tecnològic els resultats dels quals puguen ser d'interés i aplicació per a la millora dels processos, productes i servicis en col·lectius d'empreses de la Comunitat Valenciana. Així mateix, es recolzaran projectes d'I+D pròpia mampresos individualment o de manera conjunta amb altres entitats en el marc de programes nacionals i internacionals i que puguen ser objecte de cofinançament a través d'esta actuació.   
Es prioritzarà l'obtenció de resultats estratègics per a l'aprofitament general dels sectors consolidats i emergents més significatius de la Comunitat Valenciana. En este sentit, es podrà recolzar la participació de l'Institut Tecnològic en projectes d'I+D de caràcter transnacional que es desenvolupen en col·laboració amb altres agents de l'Espai Europeu d'Investigació en el marc d'iniciatives pilot d'ERA-NET en el Programa Marc d'Investigació i Desenvolupament. Així mateix, es podran considerar aquells projectes d'I+D pròpia vinculats amb el desenvolupament de solucions tecnològiques en matèria mediambiental i eficiència energètica per a la seua aplicació en les empreses.  
Les activitats previstes en els projectes seran les d'investigació fonamental, industrial o desenvolupament experimental, així com la difusió dels seus resultats per mitjà de la transferència de tecnologia, sempre amb caràcter no econòmic. S'inclou el desenvolupament de prototips i projectes pilot, si bé en cas d'utilització comercial posterior els ingressos generats hauran de deduir-se dels costos subvencionables. Són subvencionables la producció i assaig experimental de productes, processos i servicis sempre que no siguen transformables en aplicacions industrials o per a fins comercials.  
Actuació 2. Projectes d'alta especialització del personal investigador  
Es recolzaran projectes d'alta especialització del personal investigador en plantilla de l'Institut Tecnològic en noves tecnologies o en nous desenvolupaments de tecnologies existents que estiguen directament vinculats a les seues línies d'investigació pròpia, per mitjà de la realització d'estades en centres o organismes de referència internacional que podran complementar-se amb cursos i seminaris especialitzats, entenent-se com a tals aquelles de duració no inferior a 45 dies. Estos projectes hauran d'incloure un pla d'implementació de coneixements en l'institut tecnològic, així com de promoció i difusió dels coneixements obtinguts en el teixit empresarial.  
Així mateix, podran plantejar-se estades amb caràcter de prospecció i anàlisi de viabilitat o aplicabilitat dels coneixements en el teixit industrial valencià en centres o organismes de referència internacional, de duració no inferior a 5 dies en un mateix centre, amb l'objectiu d'orientar el desenvolupament de possibles noves línies d'investigació, desenvolupament tecnològic i innovació de l'Institut. Estos projectes hauran d'incloure un pla de vinculació o aplicació dels coneixements adquirits a les línies d'investigació pròpia de l'Institut Tecnològic.  
S'hauran de presentar tantes sol·licituds com a estades del personal investigador en alta especialització, una sol·licitud per persona; o de prospecció, una sol·licitud per acció.  
Actuació 3. Inversions en equipament per a activitats d'I+D pròpia  
Es recolzaran inversions en equipament d'experimentació, per al desenvolupament de prototips precompetitius i sistemes d'informació i comunicacions associades als projectes d'I+D desenvolupats per l'Institut Tecnològic en el marc de les seues línies estratègiques d'investigació.   
Estes inversions estaran necessàriament vinculades al desenvolupament d'activitats primàries de caràcter no econòmic mampreses pels Instituts Tecnològics, és a dir, que no consistixen en l'oferta de béns i servicis en cap mercat.  
L'Institut Tecnològic presentarà un projecte d'inversió en el marc d'esta actuació subvencionable, en el qual quedarà detallat la seua vinculació amb els projectes d'I+D en desenvolupament.  
Les inversions proposades es presentaran per orde de prioritat, indicant el projecte o projectes presentats al Programa d'I+D per a Instituts Tecnològics amb què es relacionen.  
Tipus d'ajuda i Intensitat  
Subvenció a fons perdut per a totes les actuacions del programa. La intensitat de les ajudes podrà arribar fins al 100% dels costos subvencionables del projecte.  
Criteris de valoració  
Atendran a la següent classificació i ponderació:  
Es consideraran aquells que permeten l'aplicació de criteris comuns basats en resultats contrastables, tenint en compte els mèrits tecnològics d'investigadors i tecnólogos, la qualitat dels projectes d'I+D, així com la capacitat i qualitat de les activitats realitzades per les entitats que desenvolupen els projectes.  
Per a les actuacions 1 i 3 s'aplicaran els següents:  
A. Qualitat del projecte: 40 punts.  
A1 Objectiu i interés del projecte: 16 punts.  
Descripció de l'estat de la tècnica, definició d'objectius previstos i novetat dels objectius respecte al seu àmbit d'aplicació. Definició del projecte, justificació de la necessitat, nivell tecnològic, grau d'innovació. Valoració de l'impacte dels resultats previstos des del punt de vista socioeconòmic, tecnològic, mediambiental, i la seua transferència a les empreses. Contribució al posicionament de l'Institut en l'espai nacional i europeu d'I+D en determinades àrees tecnològiques. Utilitat del projecte per a la generació d'iniciatives que servisquen de base per al desenvolupament de projectes nacionals i europeus d'I+D de major abast.  
A2 Organització dels mitjans materials i humans: 12 punts.  
Adequació del mètode i pla de treball. Qualitat del sistema de gestió, seguiment, avaluació, qualitat i difusió dels resultats, este últim aspecte d'acord amb la normativa que s'aplique. Previsió d'un pla de contingències. Distribució de funcions i coordinació entre equips, i si és el cas, amb altres entitats participants.  
A3 Qualitat i capacitat de l'equip d'I+D: 12 punts.  
Qualitat del personal tècnic científic involucrat. Informació curricular, trajectòria, estades en institucions de prestigi, altres mèrits. Experiència prèvia dels equips participants en altres projectes d'I+D. Principals resultats, tesi dirigida, col·laboracions, ponències i activitats de formació impartides. Complementarietat dels membres per a cobrir les àrees de coneixement a desenvolupar en el projecte.  
K. Viabilitat tècnica i economicofinancera: 20 punts.  
K1 Coherència del pressupost del projecte amb els objectius a aconseguir. 8 punts.  
K2 Dimensió equilibrada dels mitjans materials i humans implicats. 6 punts.  
K3 Obtenció de fons competitius d'altres convocatòries públiques. 6 punts.  
C. Característiques del sol·licitant: 20 punts.  
C1 Capacitat de l'entitat: 9 punts.  
Disponibilitat adequada de recursos materials, infraestructures, equipaments i estructura organitzativa. Capital relacional de l'entitat, participació en xarxes, convenis de col·laboració.  
C2 Activitat de l'entitat: 6 punts.  
Resultats en projectes, propietat industrial, publicacions, presència en congressos i nivell d'excel·lència internacional. Qualitat de la seua participació en el sistema valencià d'innovació. Principals indicadors d'activitat i resultats.   
C3 Objectius i línies estratègiques: 5 punts.  
Línies d'actuació integrades en el Sistema Valencià d'Innovació, viabilitat dels projectes que desenvolupa, gestió i transferència de resultats. Orientació de les seues línies estratègiques d'investigació i desenvolupament tecnològic cap a les necessitats de les empreses de la Comunitat Valenciana.  
L. Aspectes socioeconòmics: 20 punts.  
L'Oportunitat que per al teixit empresarial dels sectors d'activitat de l'Institut representa l'aplicació i difusió dels resultats esperats del projecte. 8 punts.  
L2 Contribució de manera directa i efectiva a la protecció del medi ambient i al desenvolupament sostenible a través dels distints mecanismes possibles: minimització de residus, minimització d'emissions, eficiència energètica, reducció de recursos naturals, utilització de fonts energètica i recursos sostenibles, etc. 6 punts.  
L3 Sol·licituds presentades per entitats que hagen superat en la seua plantilla respecte a l'any anterior els mínims exigits per la normativa sobre integració laboral de discapacitats o que compten amb un pla d'igualtat d'oportunitats entre dones i hòmens quan no els siga exigible, per entitats amb ubicació en zones geogràfiques d'interés preferent, o amb projectes que suposen increment de l'ocupació. 6 punts.  
Per a l'actuació 2 s'aplicaran els següents:  
A. Qualitat del projecte: 50 punts.  
A1 Definició del projecte, justificació de la necessitat, nivell tecnològic, grau d'innovació. 10 punts.  
A2 Nivell tecnològic i qualitat dels investigadors, vinculació amb tesis doctorals relacionades amb les línies d'investigació del beneficiari. 10 punts.  
A3 Contribució al posicionament de l'Institut en l'espai nacional i europeu d'I+D en determinades àrees tecnològiques. Utilitat del projecte per a la generació d'iniciatives que servisquen de base per al desenvolupament de projectes nacionals i europeus d'I+D de major abast. 10 punts.  
A4 Col·laboració amb altres Instituts o Departaments Universitaris o Organismes d'Investigació. 10 punts.  
A5 Coherència i complementarietat de les propostes amb les línies estratègiques expressades en els projectes d'I+D i foment de la innovació presentats per l'Institut a altres programes. 10 punts.  
K. Viabilitat tècnica i economicofinancera: 20 punts.  
K1 Coherència del pressupost del projecte amb els objectius a aconseguir. 10 punts.  
K2 Dimensió equilibrada dels diferents tipus de costos de l'activitat. 10 punts.  
C. Característiques del sol·licitant: 20 punts.  
C1 Capacitat de l'entitat: 9 punts.  
Disponibilitat adequada de recursos materials, infraestructures, equipaments i estructura organitzativa. Capital relacional de l'entitat, participació en xarxes, convenis de col·laboració. Capacitat formativa, organització d'activitats de capacitació externa.  
C2 Activitat de l'entitat: 6 punts.  
Resultats en projectes, propietat industrial, publicacions, presència en congressos i nivell d'excel·lència internacional. Qualitat de la seua participació en el sistema valencià d'innovació. Principals indicadors d'activitat i resultats.  
C3 Objectius i línies estratègiques: 5 punts.  
Línies d'actuació integrades en el Sistema Valencià d'Innovació, viabilitat dels projectes que desenvolupa, gestió i transferència de resultats. Orientació de les seues línies estratègiques d'investigació i desenvolupament tecnològic cap a les necessitats de les empreses de la Comunitat Valenciana.  
L. Aspectes socioeconòmics: 20 punts.  
L1Oportunitat que per al teixit empresarial dels sectors d'activitat de l'Institut representa l'aplicació i difusió dels resultats esperats del projecte. 8 punts.  
L2 Contribució de manera directa i efectiva a la protecció del medi ambient i al desenvolupament sostenible a través dels distints mecanismes possibles: minimització de residus, minimització d'emissions, eficiència energètica, reducció de recursos naturals, utilització de fonts energètica i recursos sostenibles, etc. 6 punts.  
L3 Sol·licituds presentades per entitats que hagen superat en la seua plantilla respecte a l'any anterior els mínims exigits per la normativa sobre integració laboral de discapacitats o que compten amb un pla d'igualtat d'oportunitats entre dones i hòmens quan no els siga exigible, per entitats amb ubicació en zones geogràfiques d'interés preferent, o amb projectes que suposen increment de l'ocupació. 6 punts.  
Costos subvencionables  
Actuació 1  
01. Servicis externs.  
Gastos en servicis externs que no poden ser desenvolupats per l'Institut Tecnològic i que són necessaris per a l'eficient desenvolupament del projecte.  
02. Gastos corrents.  
Costos indirectes consistents en gastos generals de funcionament i de personal propi de gestió i administració que estiguen basats en costos reals imputables a la realització del projecte d'acord els principis i normes de comptabilitat generalment admeses. El càlcul es documentarà adequadament sobre la base d'un informe tècnic motivat sobre el mètode d'imputació utilitzat abans de la primera declaració de gastos en què s'incloguen. En tot cas, la suma d'estos no superarà el 25% dels costos directament imputables al projecte.  
03. Recursos humans (personal propi).  
Gastos de personal propi de caràcter tècnic i científic pertanyent a l'Institut Tecnològic que podrà ser imputat en la seua totalitat quan es dedique íntegrament al projecte d'I+D i necessàriament al desenvolupament d'activitats no econòmiques en l'entitat, o bé parcialment en funció de la seua dedicació horària al mateix respecte al total d'hores treballades.  
07. Altres.  
Altres gastos directament relacionats amb el projecte i degudament justificats. Es podran incloure gastos vinculats al registre de patents, compra de treballs d'investigació, coneixements tècnics, materials necessaris per al desenvolupament del projecte o la difusió dels seus resultats, així com altres gastos relacionats. Així mateix, gastos de viatges interurbans i allotjament necessaris corresponents al personal del beneficiari participant en el projecte. S'exclouen els gastos de manutenció. Es considerarà subvencionable el cost de la realització d'informes d'auditoria sobre les cuentas justificatives del gasto.  
Actuació 2  
01. Servicis externs.  
Gastos derivats de l'estada i desplaçament dels investigadors facturats al beneficiari de l'ajuda. S'acceptarà com a màxim un desplaçament per cada període de 30 dies d'estada. Assistència tècnica externa necessària per al desenvolupament, seguiment, avaluació o difusió del projecte.   
03. Recursos humans (personal propi).   
Salaris, càrregues socials, dietes i compensacions incloses en nòmina com a complements per desplaçament, tot això fins a un màxim de 240 euros per dia de desplaçament. Els complements per desplaçament no podran superar els límits màxims admesos com a assignacions per a gastos de locomoció i gastos normals d'estada que queden exceptuats de tributació (Reial Decret 439/2007, article 9, lletra A, números 1, 2 i 3 a).   
07. Altres.   
Altres gastos directament relacionats amb el projecte i degudament justificats. Es podrà considerar subvencionable el cost de la realització d'informes d'auditoria sobre els comptes justificatius del gasto.   
Actuació 3  
06. Inversions no productives.  
Inversions en equipament d'experimentació, per al desenvolupament de prototips precompetitius i sistemes d'informació i comunicacions associades als projectes d'I+D.  
07. Altres.   
Es podrà considerar subvencionable el cost de la realització d'informes d'auditoria sobre les cuentas justificatives del gasto.